โพลบจ.สอบผ่านวิกฤต
สมาคม บจ.เผยผลสำรวจเบื้องต้น สมาชิกยันเติบโตดี พร้อมลงทุน ฝ่าวิกฤตยุโรปสบาย บ้านปูส่อลดเป้าโตปีนี้
11 มิ.ย. 2555

สมาคม บจ.เผยผลสำรวจเบื้องต้น สมาชิกยันเติบโตดี พร้อมลงทุน ฝ่าวิกฤตยุโรปสบาย บ้านปูส่อลดเป้าโตปีนี้
นายชนินท์ ว่องกุศลกิจ กรรมการผู้อำนวยการ บริษัท บ้านปู นายกสมาคมบริษัทจดทะเบียน (บจ.) เปิดเผยว่า เมื่อ 1 เดือนที่ผ่านมา สมาคมได้ส่งแบบสอบถามไปยังบริษัทสมาชิกเพื่อสำรวจความคิดเห็นรายไตรมาส ซึ่งเท่าที่เห็นตอบกลับมาประมาณ 90-100 บริษัทยังมีความมั่นใจ ว่ากิจการยังสามารถเติบโตได้ดีและยังมีความพร้อมที่จะลงทุนเพิ่ม 




สำหรับผลกระทบจากปัญหายุโรปนั้นไม่ได้ใส่ไปในคำถามเพราะความรุนแรงและความกังวลในเรื่องยุโรป เพิ่งเห็นชัดเจนในไม่กี่วันที่ผ่าน ซึ่งหลังจากนี้ต้องรอดูว่าตัวเลขของการส่งออกไปยังยุโรปจะเป็นอย่างไรบ้างและอาจจะต้องมาประเมินอีกครั้งว่า บจ.จะมีผลกระทบอย่างไร
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า จากการสำรวจคุณภาพของ บจ.เห็นว่ามีความพร้อมที่จะรับมือกับปัญหายุโรปได้เพราะมีกระแสเงินสดพร้อมและหากดูตัวเลขกำไรของ บจ.ในไตรมาสแรกที่ผ่านยังเติบโตดี และยังมีสัดส่วนหนี้สินต่อทุนในระดับต่ำจึงมั่นใจว่าจะรับมือได้
บริษัทบ้านปูนั้นนายชนินท์ กล่าวว่า บริษัทขอเวลาอีก 3-4 เดือน เพื่อประเมินผลกระทบทั้งจากปัญหาหนี้ยุโรป เศรษฐกิจของจีนและสหรัฐที่จะส่งผลให้เศรษฐกิจโลกเติบโตน้อยลง และทำให้ความต้องการใช้ถ่านหินน้อยลงและราคาถ่านหินลดลง ซึ่งจะส่งผลให้บริษัทอาจจะต้องมีการปรับลดประมาณการเติบโตในปีนี้ลง
“ยอมรับว่าในช่วง 2 ปีที่ผ่านมาผลผลิตถ่านหินออกมาเยอะโดยเฉพาะอินโดนีเซียและสหรัฐอเมริกา ทำให้สภาพธุรกิจถ่านหินอยู่ในภาวะโอเวอร์เล็กน้อย และทำให้ราคาถ่านหินปรับตัวลงมา” นายชนินท์ กล่าว
ปัจจุบันราคาถ่านหินมาอยู่ที่ 90 เหรียญสหรัฐต่อตัน และยังมีแนวโน้มลดลงต่อในช่วงครึ่งปีหลัง จากเดิมคาดว่าปีนี้ราคาเฉลี่ยจะอยู่ที่100 เหรียญสหรัฐต่อตัน ซึ่งไม่น่าจะเป็นไปได้ 
นายชนินท์ กล่าวว่า ในปีนี้บริษัทคาดว่าจะขายถ่านหินประมาณ 27ล้านตัน และ 90% ได้ทำสัญญาขายไว้แล้วซึ่งราคาเฉลี่ยน่าจะได้ในระดับ 97 เหรียญสหรัฐต่อตัน 
ทั้งนี้ ในปัจจุบันราคาถ่านหินยังไม่นิ่ง บริษัทจึงยังไม่ได้เตรียมการขายล่วงหน้าในปีหน้า ซึ่งตามปกติการขายล่วงหน้าเดือน ก.ค.นี้ จะต้องดำเนินการแล้วอย่างน้อย 50% และอาจเป็นไปได้ที่บริษัทจะค่อยๆ ปล่อยถ่านหินออกมา อาจจะออกมาน้อยๆ หน่อย
ด้านผลกระทบจากการที่รัฐบาลอินโดนีเซียจะออกกฎหมายควบคุมการส่งออกและถือหุ้นนั้นนายชนินท์ กล่าวว่า ไม่น่าจะส่งผลกระทบต่อบริษัทมากนัก ทุกวันนี้บริษัทมีสัดส่วนธุรกิจในอินโดนีเซียประมาณ 40% และในจำนวนนี้เป็นส่วนที่ใช้ภายในอินโดนีเซียประมาณ 20% คาดว่าผลกระทบที่จะเกิดขึ้นกับบริษัทน่าจะอยู่ในประมาณ 20%
“จริงๆ ก็แอบคาดหวังว่าการที่อินโดนีเซียจำกัดการส่งออก น่าจะส่งผลให้ราคาถ่านหินปรับตัวขึ้นได้ เพราะปริมาณถ่านหินออกสู่ตลาดน้อยลง” นายชนินท์ กล่าว
สำหรับในปัจจุบันนอกจากราคาถ่านหินจะปรับตัวลงแรงต่อเนื่อง สินค้าโภคภัณฑ์ประเภทอื่นก็อยู่ในช่วงขาลงเช่นเดียวกัน เพราะแรงซื้อเพื่อการเก็งกำไรและกำลังซื้อของโลกลดลงอย่างรวดเร็ว โดยเฉพาะการนำเข้าของประเทศจีน ในฐานะผู้นำเข้าถ่านหินรายใหญ่ถึง 5% หรือกว่า 100 ล้านตัน ซึ่งกำลังเผชิญกับภาวะเศรษฐกิจชะลอตัวลงอย่างน่าวิตกจนต้องปรับลดอัตราดอกเบี้ยลง 0.25% เป็นครั้งแรกในรอบกว่า 3 ปี